Jeremia 49 | Beibele Inthaneteng | Phetolelo ya Lefase le Lefsa
49 Se ke seo Jehofa a se boletšego mabapi le bana ba Amoni,+ a re: “Na Isiraele ga a na bana goba na ga a na mojabohwa? Ke ka baka la’ng Malikamo+ a tšere Gada+ gomme barapedi ba gagwe ba dula metseng ya Isiraele?”+
2 “‘Ka gona, tsebang gore go tla matšatši ao ka ona ke tla kwagatšago mokgoši wa ntwa+ kua Raba+ ya bana ba Amoni; yona e tla ba mmoto wa lešope+ gomme metse yeo e e dikologilego+ e tla tšhungwa ka mollo,’+ o re’alo Jehofa.”
“‘Isiraele e tla thopa bao ba dulago go yona,’+ go boletše Jehofa.
3 “‘Golola,+ wena Heshibone,+ gobane Ai e sentšwe! Goeletšang, lena metse yeo e dikologilego Raba. Itlemeng ka mekotla.+ Llang le ralaleng mašakeng a maswika gobane Malikamo yena o tla ya bothopša+ gotee le baperisita ba gagwe le dikgošana tša gagwe.+
4 Ke ka baka la’ng o ikgantšha ka meedi ya gago, yona yeo e elago meetse,+ wena morwedi yo a sa botegego, wena o botilego matlotlo+ a gago gomme o re: “Ke mang yo a tlago go tla go nna?”’”+
5 “‘Ke go tlišetša selo seo se tšhošago+ seo se tšwago go bohle bao ba go dikologilego. Ruri lena le tla tšitlanywa, yo mongwe le yo mongwe a leba thokong ya gagwe,+ go ka se be le yo a kgoboketšago bao ba tšhabago,’ o re’alo Mmuši+ Morena Jehofa wa madira.”
6 “‘Eupša ka morago ga moo ke tla kgoboketša mathopša a bana ba Amoni,’+ o realo Jehofa.”
7 Se ke seo Jehofa wa madira a se boletšego ka Edomo, a re: “Na Themane+ ga go sa na bohlale?+ Na bao ba nago le kwešišo ba feletšwe ke dikeletšo? Na bohlale bja bona bo fedile?+
8 Tšhabang!+ Tlogang! Tsenang mokoting le khute,+ lena badudi ba Dedane!+ Gobane ke tla tlišetša Esau tshenyego nakong ya ge ke mo otla.+
9 Ge e ba bafudi ba morara ba be ba ka tla go wena, na ba be ba ka se šadiše mabudutša? Ge e ba mahodu a be a ka tla bošego, a be a tla senya wa go ikgotsofatša.+
10 Eupša ge e le nna ke tla hlobodiša Esau.+ Ke tla bipolla mafelo a gagwe a bokhuto+ gomme motho a ka se kgone go khuta go ona.+ Bana ba gagwe le bomorwarragwe gotee le baagišani ba gagwe ba tla senywa+ gomme yena a se sa ba gona.+
11 Tlogela ditšhiwana* tša gago.+ Ge e le nna ke tla di phediša gomme bahlologadi ba gago ba tla mpota.”+
12 Se ke seo Jehofa a se boletšego a re: “Bonang! Gaešita le ge ba se ba tlwaela go nwa senwelo se, fela ba tla se nwa.+ Na wena ruri o tla tlogelwa o sa otlwe? O ka se tlogelwe o sa otlwe ka gobane ruri o tla se nwa.”+
13 “Gobane ke ikanne+ ka nna ka re Botsera+ e tla ba selo seo se tlabago,+ ya gobošwa, ya senywa ya ba ya rogakwa; metse ya yona ka moka e tla ba mašope go iša mehleng ya neng le neng,”+ o re’alo Jehofa.
14 Go na le taba yeo ke e kwelego go Jehofa gomme go na le moromiwa yo a romilwego ditšhabeng, yo a rego: “Kgobokanang le lwe le yona le ye tlhabanong.”+
15 “Gobane tseba gore ke go dirile yo monyenyane gare ga ditšhaba le yo a nyatšegago bathong.+
16 Wena yo a dulago magageng le malekelekeng a mebotong, o forilwe ke letšhogo leo o le bakilego, e lego bjona boikgantšho bja pelo ya gago.+ Le ge o aga sehlaga sa gago kua godimo go etša ntšhu,+ fela ke tla go fološa gona moo,”+ o re’alo Jehofa.
17 “Edomo e tla ba selo seo se tlabago.+ Yo mongwe le yo mongwe yo a fetago go yona o tla e tsepelela a tlabegile gomme a letša molodi ka go kgotsa ka baka la dikotlo tša yona ka moka.”+
18 Jehofa o itše: “Go etša ge go ile gwa senywa Sodoma le Gomora le metsana yeo e agišanego le yona,+ ruri ga go yo a tlago go dula go yona, gomme ga go na ngwana wa motho yo a tlago go dula go yona e le modiiledi.+
19 “Bona! Motho yo mongwe o tla rotoga bjalo ka tau+ e etšwa sethokgweng se se bofaganego seo se bapilego le Noka ya Jorodane e eya bodulong+ bja yona bja sa ruri, eupša go se go kae ke tla mo raka mo nageng.+ Ke tla kgetha yo a beilwego gore a buše naga. Gobane ke mang yo a swanago le nna,+ ke mang yo a ka ntlhohlago,+ le gona ke mang yo bjale e lego modiši yo a ka emago pele ga ka?+
20 Ka gona, ekwang morero wa Jehofa woo a o reretšego Edomo+ le dikgopolo tša gagwe tšeo a di gopotšego ka badudi ba Themane:+ Ruri diphoofolo tše dinyenyane mohlapeng di tla gogoišwa. Ruri o tla dira bodulo bja tšona lešope ka baka la bona.+
21 Lefase le ile la šikinywa ke modumo wa ge di ewa.+ Go na le mogoo!+ Modumo wa wona o kwagetše le Lewatleng le Lehwibidu.+
22 Bona! Motho o tla hlatloga le go phamola go etša ntšhu,+ o tla phurollela Botsera+ maphego a gagwe gore a e phamole; mohlang woo dipelo tša bagale ba Edomo di tla etša pelo ya mosadi yo a lego tlalelong ya go belega.”+
23 Mabapi le Damaseko+ o itše: “Hamathi+ le Arapadi+ di hlabilwe ke dihlong ka gobane di kwele pego e mpe. Di nolegile moko.+ Lewatle le dubadubegile; ga le kgone go homola.+
24 Damaseko e feletšwe ke matla. E a tšhaba e bile e gakanegile o šoro.+ E tlaletšwe e bile e šokwa go etša mosadi yo a belegago.+
25 Go tla bjang gore motse wo o tumišwago ga se wa hlwa o lahlwa, wona motse wa tlhalalo?+
26 “Ka gona masogana a wona a tla rapalala dikgorong tša wona, banna ba wona ka moka ba ntwa ba bolawa letšatšing leo,”+ o re’alo Jehofa wa madira.
27 “Ke tla gotetša mollo morakong wa Damaseko gomme o tla tšhuma dintlo tša dibo tša Bene-hadada.”+
28 Se ke seo Jehofa a se boletšego mabapi le Kedara+ le mebušo ya Hatsora,+ yeo Nebukadiretsara kgoši ya Babilona a e šwalalantšego,+ a re: “Emang le rotogeleng Kedara gomme le fediše bana ba ka Bohlabela.+
29 Go tla tšewa ditente tša bona,+ mehlape+ ya bona, diseila+ tša bona le dithoto tša bona ka moka. Ba tla amogwa dikamela+ tša bona. Ba tla ba goeletša, ba re: ‘Letšhogo le gohle!’”+
30 “Tšhabang gomme le tšhabeleng kgole; theogelang kgole kudu le dule moo, lena badudi ba Hatsora,”+ o re’alo Jehofa. “Ka gobane Nebukadiretsara* kgoši ya Babilona+ o na le morero wo a le reretšego wona le go le naganela bošula.”
31 “Emang le tsogeleng matla setšhaba se se iketlilego,+ sona se se dulago se bolokegile!”+ o re’alo Jehofa.
“Ga se na mejako e bile ga se na mapheko. Se dula se nnoši.+
32 Dikamela+ tša bona di tla hulwa gomme boati bja diruiwa tša bona bja thopša. Bao ba kotilwego moriri bokagodimong bja marama+ ke tla ba gašanyetša mathokong ohle,+ ke tla ba tlišetša bošula go tšwa dileteng ka moka tšeo di lego kgauswi le naga ya bona,” o re’alo Jehofa.
33 “Hatsora+ e tla fetoga segola sa diphukubje,+ ya ba lešope go iša mehleng ya neng le neng. Ga go yo a tlago go dula moo gomme ga go na ngwana wa motho yo a tlago go dula go yona e le modiiledi.”+
34 Se ke seo se tletšego moporofeta Jeremia e le lentšu la Jehofa mabapi le Elama+ mathomong a pušo ya Tsedekia+ kgoši ya Juda, le re:
35 “Se ke seo Jehofa wa madira a se boletšego: ‘Šefa ke roba bora bja Baelama,+ e lego wona matla a bona a magolo.
36 Ke tla tlišetša Baelama diphefo tše nne tše di tšwago dikhutlong tše nne tša magodimo.+ Ke tla ba gašanya diphefong tše ka moka,+ gomme go ka se be le setšhaba seo Baelama bao ba tšitlantšwego+ ba ka se yego go sona.’”
37 “Ke tla pšhatlaganya Baelama pele ga manaba a bona le pele ga bao ba tsomago meoya ya bona; ke tla ba tlišetša bošula, ka ba tlišetša bogale bja ka bjo bo tukago,”+ o re’alo Jehofa. “Ke tla ba hlomara ka tšhoša go fihlela ke ba fedišitše.”+
38 “Ke tla hloma sedulo sa ka sa bogoši kua Elama,+ ka fediša kgoši le dikgošana moo,” o re’alo Jehofa.
39 “Mehleng ya bofelo+ ke tla kgoboketša mathopša a Elama,”+ o re’alo Jehofa.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D49%26wtlocale%3DSE%26srcid=share⊂ject=Bala Beibele Inthaneteng